Boer en tuinier op plaas oorval, aangerandArgieffoto: Lorraine Claasen Niemand is nog in hegtenis geneem nadat ŉ boer en sy tuinier Donderdag op ŉ plaas buite Rustenburg in Noordwes deur drie verdagtes oorval en aangerand is nie. Kapt. Sam Tselanyane, woordvoerder van die polisie, het Vrydag aan Maroela Media gesê die boer en tuinier het omstreeks 07:45 op die plaas gery toe hulle drie onbekende mans op die plaas opgemerk het. Die boer het die mans genader om te vra wat hulle op die plaas maak waarna hulle gesê het dat hulle op soek na werk is. Die mans het al nader aan die voertuig beweeg en skielik vuurwapens uitgepluk. Hulle het op ŉ kluis se sleutels aangedring. Die tuinier is uit die voertuig geruk en die boer vasgebind waarna die mans met die boer in sy voertuig op die vlug geslaan het. Volgens Tselanyane het die voertuig nie ver daarvandaan nie by bosse op die plaas stilgehou. Die boer is daar aangerand tot hy sy bewussyn verloor het. Hy het later sy bewussyn herwin en die tuinier langs hom sien lê. Daar was geen teken van die verdagtes of sy voertuig nie. Die verdagtes kon daarin slaag om R1 000 kontant, bankkaarte, ŉ selfoon en ŉ stel huissleutels tydens die voorval te steel, het Tselanyane gesê. Tselanyane kon nie die slagoffers se name aan Maroela Media bevestig nie, maar die boer is op sosiale media geïdentifiseer as Niels Muhl. Maroela Media verneem hy is met ernstige beserings in ŉ hospitaal opgeneem. Die identiteit en mediese toestand van die tuinier is in dié stadium onbekend. Die polisie ondersoek die voorval.